༈ཏུ༽གཙང་རྒྱང་རྩེ་ཆོས་མཛད་མཆོག་གྲུབ་རྡོ་རྗེ་ལ་གདམས་པ། ༈གཞོན་ནུ་རབ་བྱུང་བསླབ་གསུམ་རྒྱན་ལྡན་པའི། ། ཆོས་མཛད་ཕུན་ཚོགས་མཆོག་གྲུབ་རྡོ་རྗེ་ཡིས། ། ཇི་ལྟར་བསྐུལ་བའི་བཞེད་དོན་གོ་ཡུལ་ཙམ། ། འདིར་ན་བཀོད་གང་འཐད་ན་བསྟེན་པར་འཚལ། ། སེམས་ཉིད་ངོ་བོ་སྟོང་ཉིད་ཞི་བར་གནས། ། དེ་ཡི་རང་གདངས་ཀུན་གསལ་འགྱུ་རྟོག་གཉིས། ། ངོ་བོ་གཅིག་ཀྱང་སྣང་ཚུལ་ངོས་ནས་དབྱེ། ། འདི་ནི་སངས་རྒྱས་སར་ཀྱང་སྤངས་བཞག་བྲལ། ། དེ་ཁྱད་རྟོགས་དང་མ་རྟོགས་ཐ་སྙད་ཙམ། ། མ་བཅོས་རྣལ་མའི་རིག་པ་བྱང་སེམས་འདི། ། ཡེ་ཤེས་ལྔ་དང་སྐུ་སོགས་བགྲང་ཡས་པའི། ། ཆོས་སྐུ་ཡོན་ཏན་ཟད་མེད་ཁོ་རང་ཉིད། ། སྟོང་གསལ་ངང་ལ་ཤར་བའི་འོད་གསལ་གྱི། ། འོད་སྣང་སྐུ་དང་ཐིག་ལེ་ལུག་རྒྱུད་སོགས། ། སྟོང་ཞིང་འཆར་བ་ཟུང་འཇུག་དེ་ལ་ཟེར། ། དབེན་པར་ཉམས་ལེན་སྤྲོས་པ་བཅས་པའི་ཚེ། ། བླ་མའི་ཡོན་ཏན་དྲན་ཞིང་གདུང་བ་ན། ། ད་ལྟ་བླ་མས་ཇི་ལྟར་བསྟན་པའི་དོན། ། རང་རིག་བླ་མའི་ངོ་བོར་དབྱེར་མེད་བསྐྱང་། ། དེ་ལས་གསོལ་བ་ལོགས་སུ་གདབ་མི་དགོས། ། གཞན་ཡང་རྩ་གསུམ་བཀའ་བརྒྱད་བསྙེན་པའི་ཐབས། ། པདྨའི་ཐུགས་གཏེར་བཀའ་གཏད་རབ་འབྱམས་ལས། ། ཇི་ལྟར་བྱུང་བའི་གདམས་པ་སྙིང་ཁྲག་འདི། ། ཤིན་ཏུ་གསང་བར་གདམས་པས་འདིར་འབད་ན། ། མཆོག་དང་ཐུན་མོང་དངོས་གྲུབ་མ་ལུས་པ། ། བདེ་གཤེགས་
ཀུན་གྱིས་རྩོལ་བར་ཐེ་ཚོམ་མེད། ། ཅེས་འདི་བླ་མེད་ཐེག་མཆོག་ཡངས་པའི་ཐང་། ། ཅོག་བུའི་བརྟུལ་ཞུགས་གནས་པའི་དུས་སུ་བྲིས།